钦定古今图书集成/方舆汇编/职方典/第1296卷 > 《岭南总论》
## 钦定古今图书集成/方舆汇编/职方典/第1296卷 > 《岭南总论》

天下之所日中寇而尾几不掉者，自诸边外，则莫若
岭南。夫吴、越之所以中寇者，海上之奸民为之内主
也。奸民尽则寇亦从尽，非能使寇尽也，寇至而无与
导者也。故吴奸民最少，最先弭；越次少，次弭；闽次多，
次后弭。若夫岭南则不然。其海寇负海以为讧，东借
日东诸岛悍夷以为爪牙，而西南借交趾、占城、阇婆、
暹罗以为逋薮，此其于疾，在骨节腠里间，而非可汤
药去也。而又内结山寇以为腹心之援。“山寇之为巢
穴，累数百千计而不可穷。缓则出，急则遁，抚之则阳
听招而阴为寇。我寡则彼乘间，我众则彼匿形。而吾
民介于二寇之间，善事之，则相与通有无而得为利；
不善事之，则并其身家以饵寇，夫耕”而出其赋税以
供官，官且重征之矣。出其赋税以予寇，则构郭之民
以为间；郭之民饵于寇而乐为间，则借郊之民以为
藏。故其始也，海寇焉而已，山寇焉而巳。今而郊之民
寇也，郭之民寇也，自节帅而有司，一身之外皆寇也。
此其于疾膏之下，肓之上，非可以金石针砭也。夫海
寇之来也，彼为客而“我之除山寇也，我为客。”夫主不
可以不时备，而客可以不时至也。故其便莫若先除
山寇，除山寇则莫若大用兵。大用兵者，合二广、闽、楚
之分道而悉入，穷其巢穴之所至而荡芟之。度其险
远而素不为盗者，为置官吏以约束之，分兵以扼其
要害而后时察。郭之时为寇。侦我者，郊之民两属寇
者，轘而裂之，以使民晓然知从寇之害。海寇之至，茫
然不知我之有无内寇，而我始得为主。善为主者，多
聚兵以为伏，探寇之入而焚其舟，寇进而无与之导，
退而归路绝，其气必夺，而计必穷矣。夫然，一举而歼
之，此十世利也。《书》云：“若药不瞑眩，厥疾不瘳。”屠牛垣
之屠牛，皆中理解也。至于髋髀而非斤则斧，皆岭南
之谓也。